การขาย Put Options ช่วยสร้างผลตอบแทนขณะรอซื้อหุ้นได้อย่างไร
ก่อนอื่นต้องเข้าใจว่า Options เป็นสินค้าประเภทหนึ่งที่ให้สิทธิผู้ซื้อและผู้ขายทำสัญญากัน เพื่อส่งมอบดัชนีหรือสินค้าอ้างอิงกันในอนาคต โดยแบ่งเป็น 2 ประเภทได้แก่ Call Options (สิทธิในการซื้อ) และ Put Options (สิทธิในการขาย) ซึ่งราคาที่ใช้ในการซื้อขายจะเรียกว่าค่า Premium หรือเปรียบได้กับค่าเบี้ยประกันที่ผู้ซื้อจะจ่ายเพื่อให้ได้รับสิทธิตลอดอายุสัญญา ยิ่งโอกาสในการใช้สิทธิสูงราคาของค่า Premium ก็จะสูงตาม กลับกันถ้าโอกาสในการใช้สิทธิต่ำ ราคาของค่า Premium ก็จะปรับตัวลดลงหรือมีราคาต่ำตามไปด้วย ดังนั้นค่า Premium จึงเปลี่ยนแปลงขึ้นลงตามโอกาสที่จะเกิดเหตุการณ์ขึ้น

ในขณะที่ผู้ขาย Options จะได้รับค่าเบี้ยประกันนี้มาก่อน แต่ก็มีพันธสัญญาว่าหากผู้ซื้อจะใช้สิทธิต้องได้รับสิทธินั้นๆ โดยจะมีระดับราคาใช้สิทธิหรือ Strike Price เป็นจุดที่บอกว่าผู้ซื้อจะใช้สิทธิหรือไม่ โดยผู้ซื้อจะใช้สิทธิก็ต่อเมื่อใช้แล้วมีกำไร และจะไม่ใช้สิทธิหากการใช้สิทธิจะทำให้เกิดการขาดทุนหรือไม่คุ้ม ดังนั้นผู้ขาย Options จึงมีกำไรตั้งแต่วันแรกที่ทำสัญญา โดยหากดัชนีหรือสินค้าอ้างอิงไม่เคลื่อนไหวไปในทิศทางที่ผู้ซื้อคาดการณ์ไว้ ผู้ซื้อก็มีแนวโน้มว่าจะไม่ใช้สิทธินั่นเอง

ดัชนี SET อยู่ที่ระดับ 1,500 จุด และต้องการซื้อหุ้นเมื่อดัชนี SET ปรับตัวลดลงมาที่ 1,380 จุด แนะนำให้ขาย Put Options (สิทธิในการขาย) ที่ Strike Price (ระดับราคาใช้สิทธิ) 1,380 จุด ซึ่งเป็น Options ประเภท Out of The Money (ใช้สิทธิแล้วไม่คุ้ม) โดยเหตุผลที่แนะนำเช่นนี้เนื่องจาก

1. ถ้า ดัชนี SET  ปรับตัวขึ้นต่อ คือ ปรับตัวสูงกว่า 1,500 จุด ขึ้นไปอีก เช่น ดัชนี SET ปรับตัวขึ้นเป็น 1,550 จุด จะเสียโอกาสในการซื้อหุ้น แต่ Put Options ราคาใช้สิทธิที่ 1,380 จุดที่ทำสัญญาขายไป ก็จะมีสถานะ Out of The Money มากยิ่งขึ้น (โอกาสที่ผู้ซื้อ Put Options จะมาใช้สิทธิลดน้อยลง เพราะระดับดัชนีปัจจุบันเพิ่มสูงกว่าราคาใช้สิทธิที่ทำสัญญาไว้) ทำให้ราคาของของ Put Options (ค่า Premium) ปรับตัวลดลง ซึ่งสามารถยกเลิกสัญญาเพื่อรับรู้กำไรได้ จากการทำสถานะตรงกันข้ามจากที่ขายสัญญา Put Options ก็กลับมาซื้อสัญญา Put Options คืนในราคาที่ถูกลง (เป็นการขายแพง-ซื้อถูก) หรือจะรอจนถึงวันที่ Options หมดอายุก็ได้ เพราะผู้ที่ซื้อ Put Options ไป จะไม่มาใช้สิทธิอย่างแน่นอน เนื่องจากใช้สิทธิแล้วไม่คุ้มค่า ก็จะได้รับเงินจากการขาย Put Options เป็นผลตอบแทน จากกรณีนี้จะเสียโอกาสในการซื้อหุ้นแต่จะได้รับผลตอบแทนจากการขาย Options

2. ถ้า ดัชนี SET ปรับตัวลดลงจาก 1,500 จุด แต่ปรับตัวลดลงไม่ต่ำกว่า 1,380 จุด ซึ่งเป็นระดับดัชนีที่ต้องการซื้อหุ้น จนวันที่ Options หมดอายุ ก็จะได้ผลตอบแทนจากการขาย Put Options เป็นผลตอบแทนโดยผู้ที่ซื้อ Put Options ไปไม่ได้มาใช้สิทธิเนื่องจากใช้สิทธิแล้วไม่คุ้มค่า จากกรณีนี้จะเสียโอกาสในการซื้อหุ้นแต่จะได้รับผลตอบแทนจากการขาย Options

3. กรณีที่ ดัชนี SET ปรับตัวลดลงจาก 1,500 จุด และปรับตัวใกล้ระดับดัชนี 1,380 จุด ก่อน Options หมดอายุ ให้หาจังหวะซื้อคืน Put Options ที่ขายไปก่อนหน้า เมื่อดัชนีปรับตัวลดลงมาใกล้ระดับ 1,380 จุด  โดยกรณีนี้อาจได้รับผลตอบแทนเล็กน้อยหรือเกิดผลขาดทุนเล็กน้อย ขึ้นอยู่กับว่า ดัชนี SET นั้นปรับตัวลดลงเร็วหรือช้า เนื่องจากปัจจัยของเวลาที่ผ่านไปเรื่อย ๆ จะส่งผลดีต่อผู้ขาย Put Options เนื่องจากทำให้ราคาของ Put Options (ค่า Premium) ปรับตัวลดลง ส่วนการปรับตัวลดลงของ ดัชนี SET เป็นปัจจัยที่ส่งผลให้ Put Options (ค่า Premium) มีราคาเพิ่มขึ้น ดังนั้นถ้า ดัชนี  SET ปรับตัวลดลงอย่างช้า ๆ จนปัจจัยของระยะเวลาส่งผลมากกว่าปัจจัยของการปรับตัวลดลงของ ดัชนี SET ราคา Put Options (ค่า Premium) ก็จะมีราคาถูกกว่าราคาที่ขายไป แต่ถ้า ดัชนี SET ปรับตัวลงลงอย่างรวดเร็วจนปัจจัยของการปรับตัวลดลงของ ดัชนี SET ส่งผลมากกว่าปัจจัยด้านเวลา ราคา Put Options (ค่า Premium) ก็อาจจะมีราคาสูงกว่าราคาที่ขายไปก่อนหน้า ทำให้เกิดผลขาดทุนจากการขาย Put Options เล็กน้อย แต่ก็จะได้โอกาสในการซื้อหุ้นตามที่ตั้งใจมาทดแทน
ตลาดการเงิน & ผลิตภัณฑ์และบริการทางการเงิน,ความรู้ทางการเงิน